*Алматы облыстық білім және ғылым*

*қызметкерлері кәсіподақ ұйымының*

*төрағасы М.Төлепбергеновтың*

*салалық кәсіподақтың Кеңес*

 *отырысындағы сөзі*

***25 ақпан 2021 жыл***

**Құрметті Айгүл Мақсатқызы !**

**Қадірменді Кеңес мүшелері !**

Сіздерді келе жатқан 8 Наурыз – Халықаралық әйелдер күні мерекесімен құттықтаймын!

Мемлекет басшысының ұстанған сарабдал саясаты мен алға қойған мақсаттарымызды жүзеге асырып, кәсіподақ қызметінің жандануына, жаңғыруына үлес қосып, адал қызмет етіп жүрген баршаңызға зор денсаулық, отбасыларыңызға амандық, қызметтеріңізге толағай табыстар тілеймін !

**Құрметті әріптестер !**

«Алматы облыстық білім және ғылым қызметкерлері кәсіподақ ұйымы» қоғамдық бірлестігінің 2018-2020 жылдар аралығындағы қызметі ҚР «Кәсіподақтар туралы» Заңын, салалық кәсіподақтың Съезд және облыстық кәсіподақ ұйымы Конференциясының шешімдерін орындауға бағытталды.

Облыстық ұйым үшін өзекті мәселе – мүшелік базаны сақтау және нығайту. Кәсіподақтың Атқару комитетінің отырыстарында жыл сайын кәсіподақ мүшелігіне ынталандыруды күшейту жөніндегі мүшелік ұйымдардың қызметі тыңдалып, қаралады.

**Облыстық ұйымның құрылымы:**

2021 жылғы 1 қаңтарға Алматы облыстық ұйымы жалпы саны **26545** *(2018 ж. - 24427, 2019 ж. - 27416 )* кәсіподақ мүшесінен тұратын **10** аудандық, қалалық және жоғары оқу орнындағы филиалын, **417** *(2018 ж. - 389, 2019 ж. - 422 )* бастауыш кәсіподақ ұйымын біріктіреді.

**Соңғы үш жылда** әртүрлі себептермен облыстық ұйым құрамынан **7550** адам мүшеліктен шықты.

Тек, 2018 жылы құрамында 7 мыңнан астам мүшесі бар 100 бастауыш ұйымы облыстық ұйымнан шықты. Атап айтқанда, Ақсу аудандық *(БКҰ - 48, мүше - 2503 адам)* және Талдықорған қалалық *(БКҰ – 51, мүше саны – 4503 адам), Талдықорған қаласындағы ипподром (БКҰ-1, мүше саны – 22).*

Өткен 2020 жылдың соңында атқарған нәтижелі жұмыстың арқасында мүше саны едәуір көбейді. Атап айтқанда, 2021 жылдың қаңтар айында **12** бастауыш кәсіподақ ұйымы құрылып, қатарымыз **625** мүшемен толықты. Сонымен қатар, 2018 жылдан бері жергілікті (локальный) кәсіподақ құрамында болған 7 оқу орны (401 адам) Талдықорған қалалық филиалының құрамына қайтып оралды. Екі айдың ішінде облыс бойынша бастауыш ұйымдарының саны **428-ге жетіп,** мүше саны **27** мыңнан асты.

Кәсіподаққа қызметкерлерді тарту жөніндегі жұмысты күшейту, статистикалық есептер сапасын жақсартып, жүйелендіру мақсатында және **«Цифрлы кәсіподақ»** платформасы аясында кәсіподақ мүшелерінің бірыңғай электронды базасы жасақталды.

**Кәсіподақ ұйымының жиындары:**

2018-2020 ж.ж. Алматы облыстық білім және ғылым қызметкерлерінің кәсіподақ ұйымы 2 Конференция (Есеп беру-сайлау Конференциясы - 2018 ж., ұйымдастыру мәселесіне байланысты Конференция -2020 ж.) өтті.

Кәсіподақтың алқалы органдарының отырыстары да жоспарға сәйкес өтеді. Есеп беру кезеңінде 7 Кеңес *(2018 ж. -3, 2019 ж. - 2, 2020 ж.- 2 отырыс),* 12 Атқару комитетінің отырыстары (*2018 ж. -5, 2019 ж. - 4, 2020 ж.- 3 отырыс* ) өтті.

**Әлеуметтік әріптестік:**

Кәсіподақ мүшелерінің құқығы мен мүдделерін қорғауда әлеуметтік әріптестік туралы Келісімнің маңызы зор. 2018-2020 жылдарға арналған Келісімнің негізінде сала қызметкерлерінің еңбек және әлеуметтік-экономикалық қатынастарды реттеу сұрақтары бойынша бірқатар жұмыстар атқарылды.

Атап айтсақ, облыс көлемінде алғаш рет педагогтарын тегін медициналық тексеруден өткізу мәселесі шешілді. 2018-2019 оқу жылы қарсаңында жергілікті бюджеттен 130 млн. теңге көлемінде қаржы бөлінген. Жыл сайын бұл бағытқа жұмсалатын қаржы көлемі ұлғайып келеді. Ауылдық жерде тұратын сала қызметкерлеріне коммуналдық шығындарын төлеу үшін бес айлық есептік көрсеткіш көлемінде жәрдемақы төленеді.

Облыстық ұйым жақында білім басқармасымен 2021-2023 жылдарға арналған екіжақты Келісімге қол қойып, ұстаздар арасында шешілмеген мәселелерді нақтылады.

**Құқықтық жұмыс:**

Сала қызметкерлерінің құқықтық сауаттылығын арттыру үшін соңғы үш жылда жалпы саны - 58 оқыту семинар, еңбек ұжымдарымен 68 кездесу өтті. Кәсіподақ мүшелері тарапынан туындаған мәселелер бойынша тұрақты қоғамдық қабылдаулар ұйымдастырылды.Кәсіподақ мүшелері тарапынан 2018 ж. - 239, 2019 ж. -121, 2020 ж.- 608 өтініштер түсті.

Арыз – шағымдар уақытында қаралып ҚР «Білім туралы», «Педагог мәртебесі туралы», «Кәсіптік одақтар туралы» Заңдары және Еңбек Кодексі аясында тиісті шешімдер қабылданып, өтініш иелеріне қанағаттарлық жауап берілді. Педагогтардың мәртебесін арттыру үшін құқықтық жұмысты одан әрі жандандыру көзделуде.

**Кәсіподақ белсенділерін оқыту:**

Облыстық ұйымның басты назарында – кәсіподақтық оқыту мәселесі. 2018 - 2020 жылдары 10 мыңнан астам белсенді кәсіподақтық оқытумен қамтылды.

2019 жылы кәсіподақтар бірлігін нығайту, жұмысын жандандыру, кәсіподақ көшбасшыларының жауапкершілігі мен беделін арттыру және әдістемелік көмек көрсету мақсатында «Біздің күшіміз бірлікте!» атты облыстық форумын өтті. Облыстық деңгейде өткен шараға 310 бастауыш кәсіподақ ұйымдарының төрағалары шақырылды. Форум делегаттарына әдістемелік құрал үлестірілді.

Қашықтан оқыту жағдайында кәсіподақ белсенділеріне әдістемелік көмек көрсету үшін ZOOM платформасының мүмкіндіктері жақсы пайдаланылуда. Мысалы, 2020 жылдың 15-26 қараша аралығында Салалық кәсіподақтың құқықтық бөлімі, Алматы облыстық білім басқармасы және облыстық еңбек инспекциясы өкілдерінің қатысуымен өткен вебинарға 750 кәсіподақ белсендісі *(415 бастауыш кәсіподақ ұйымының төрағасы, 334 белсенді, 22 кәсіподақ мүшесі)* қатысып, кәсіподақтық оқытумен қамтылды.

**Қауіпсіздік және еңбекті қорғау:**

Еңбек қауіпсіздігі және еңбекті қорғау бойынша 2018-2020 жылдар аралығындағы мәліметтерге сәйкес өндірістік кеңестерінің саны: **2018 жылы – 375, 2019 жылы – 422, 2020 жылы - 417 құрады.**

2018 жылы техникалық инспекторлардың қатысуымен жүргізілген тексерулер саны - 119, 2019 жылы - 352, 2020 жылы - 233 құрады. Соңғы үш жылда өндірістік кеңестің жұмысына қатысты 254 кемшіліктер анықталып, жою үшін 229 ұсыныс жолданды.

Өндірістік кеңестердің жұмысын жандандыру, еңбек қауіпсіздігі мен еңбекті қорғау жөніндегі техникалық инспекторлардың біліктілігін арттыру және тәжірибелік көмек көрсету үшін 2018-2020 жылдары 27 шара ұйымдастырылды. Дөңгелек үстелдер, практикалық семинарлар, оқу жылы қарсаңында білім ордаларының дайындығына бақылау жүргізу, маусымдық кезеңдердегі жұмыстардың нәтижесімен танысу сынды ауқымды шаралар уақытында өткізілді.

**Кәсіподақ мүшелері мен олардың балаларын сауықтыру туралы:**

Білім және ғылым қызметкерлерінің салалық кәсіподағы қызметінің маңызды бағыттарының бірі – кәсіподақ мүшелері мен олардың балаларының жазғы демалысын ұйымдастыру. Бұл бағыт Келісім және ұжымдық шарттарда қамтылған.

Осы ретте, Алматы облыстық білім және ғылым қызметкерлерінің кәсіподақ ұйымы бірқатар жұмыс атқаруда.

2020 жылы барлығы **368** *(2018 жылы - 854., 2019 жылы - 832)* сала қызметкері сауықтырылды. Сала қызметкерлері балаларының жаз мезгіліндегі демалысын тиімді өтуіне жағдай жасау мақсатында **339 бала** (2018 ж.,- 226, 2019 ж., - 113**)** Панфилов ауданында «Көктал - Арасан» емдеу-сауықтыру кешенінде сауықтырылды. Оның сыртында «Алтын Шажа»*,* «Қарлығаш», «Шағала», «Күншуақ»*,* «Құлагер» сынды жазғы лагерлерінде денсаулықтарын түзетті.

Кәсіподақ мүшелерін сауықтыру тек санаторийлерде ғана емес, сонымен қатар түрлі спорт шараларын өткізу арқылы да жүргізіледі.

Ұстаздар арасында салауатты өмір салтын насихаттау және туризмді дамыту мақсатында спартакиадаларды өткізу жақсы дәстүрге айналды. Осындай көпшілік шаралар сала қызметкерлерінің спортқа деген қызығушылығын арттыруға, салауатты өмір салтын қалыптастыруға септігін тигізеді.

**Идеологиялық жұмыстар:**

Шараны жоспарлау және өткізу, бұқаралық ақпарат құралдарына мақала жариялау, жалпы идеологиялық жұмысты жандандыру мақсатында Алматы облыстық кәсіподақ ұйымы мен аудандық, қалалық филиалдары өз жұмысын 2017 жылдың тамыз айынан бері желілік кестеге сәйкес ұйымдастырады.

Сала қызметкерлерінің құқығын қорғау, еңбекті қорғау және еңбек қауіпсіздігі жөніндегі техникалық инспекторларының жұмысы, кәсіподақ мүшелерін сауықтыру, Мемлекет басшысының Жолдауын талқылау, ұжымдық шарт, бастауыш кәсіподақ ұйымдарына әдістемелік көмек көрсету, білім беру мекемелеріндегі еңбек ұжымдарымен кездесу, мерекелерге арналған салтанатты жиындар, кәсіподақ белсенділерін оқыту, спорттық шаралар мен байқаулар, пікірсайыс, дөңгелек үстелдер, қайырымдылық акциялары сияқты негізгі шараларнег желілік кестеде көрініс тапқан.

Тоқсан сайын облыстық, аудандық, қалалық филиалдар аптасына бір немесе екі шарадан жоспарлап, түрлі форматтағы бұқаралық жиындарға сала қызметкерлерін қатыстырып, белсенділіктерін арттырған. Кәсіподақ ұйымдарының ұйытқы болуымен **2018 жылы- 779; 2019 ж – 840; 2020 ж – 329** шара ұйымдастырылды.

**БАҚ:**

Облыстық ұйым желілік кестеде көрсетілген ауқымды шараларды тұрақты түрде республикалық, облыстық газеттерге, жергілікті басылымдарға, сайттарға, фейсбук, инстаграм әлеуметтік желілеріне және өзгеде ақпарат беттеріне мақаланы жариялауды қолға алған. Ақпараттық жұмыста кәсіподақ ұйымының қызметі туралы барлығы **2018 ж – 896; 2019 ж – 1363; 2020 ж - 770** **материал** жарық көрген.

«Егемен Қазақстан», «Қазақстан кәсіподағы», «Білімді ел –Образованная страна» республикалық газеттері мен сайттарына, облыстық «Жетісу», «Огни Алатау», «Алатау», «Білім шапағаты» газеттеріне кәсіподақ жұмысы туралы мақалалар тұрақты жарияланған.

Облыстық деңгейде өткізілген шаралар «Жетісу», «Хабар» телеарналарда көрсетілген. 2018 жылы-**35**, 2019 жылы-**54,** 2020 жылы-**31** сюжет жасалып, көпшіліктің назарына ұсынылған.

Қазақстандық салалық білім және ғылым қызметкерлерінің кәсіподағы ұйымдастырған «Ұстаз мүддесі – кәсіподақ назарында» атты журналистер арасындағы Республикалық байқауына облыстық деңгейдегі 3 журналистің жұмысы жолданып, нәтижесінде «Жетісу» телеарнасының жаңалықтар бөлімінің тілшісі **Меруерт Қайнышева** «Арнайы жүлдені» иеленіп, 50 000 теңге көлемінде қаржылай сыйлықпен марапатталды.

Елімізде ақпараттық қоғам құру үрдісі қарқынды жүріп жатқандықтан кәсіподақ саласында қызмет етіп жүрген азаматтар арасында әлеуметтік желілерді пайдаланушылардың қатары көбеюде.

**Жастармен жұмыс:**

Қазіргі уақытта жас мамандарға кәсіподақ тарапынан айрықша назар аударылды. Аймақтық ұйым және құрылымдылық бөлімшелер өз қызметінде жастармен жұмысқа үлкен мән беріп келеді.

2018 жылдың 1 қарашасынан бастап облыстық ұйым жанынан жастар Кеңесін құрып, жас мамандармен тығыз байланыс орнатты. Бүгінгі күні 18-29 жас аралығындағы жас ұстаздар саны **3822** адамға жетті.

Бұдан бөлек, облыстық деңгейде жастар Кеңесі тұрақты түрде өздерінің жиындарын, форумдар, байқаулар, семинарлар, спартакиадалар ұйымдастырды.

Педагог мамандығын меңгергісі келетін мектеп түлектеріне қолдау білдіру үшін **«Ұстаз болғым келеді»** эссе байқауын екі жыл қатарынан ұйымдастырып, жергілікті жоғарғы оқу орынына түскен түлектерге кәсіподақ тарапынан шәкіртақы төленуде.

Облыс жастары салалық кәсіподақтың ұйымдастыруымен өтетін жыл сайынғы республикалық жазғы лагеріне қатысуды дәстүрге айналдырған. 2019 жылы Орталық комитеттің бастамасымен кәсіподақ ұйымы аталған шараныөткізіп, облыстың көрнекті жерлерін аралаған. Еліміздің түпкір-түпкірінен келген шара қатысушылары жастар лагерін жоғары бағалаған.

Биылғы жылы жас ұстаздардың мәртебесін арттыру мақсатында **Алматы облысы Жастар саясаты мәселелері жөніндегі басқармасы** мен облыстық кәсіподақ ұйымы өзара ынтымақтастық жөніндегі Меморандумға қол қойып, жас ұстаздарды облыс көлеміндегі ауқымды шараларға қатыстыру және өзекті мәселелерін бірлесіп шешуге уағдаласты.

**Іс-қағаздарын жүргізу**

Облыстық ұйымның істер номенклатурасы жыл сайын Атқару комитетінің Қаулысымен бекітіліп, кәсіподақ органдары қызметкерлерінің жұмыста қолдануына арналған бірыңғай нұсқаулыққа сәйкес жүргізіледі.

Атқару комитетінің Қаулысымен бекітілген штаттық кестеге сәйкес облыстық ұйымда еңбек ететін 28 қызметкерлердің жеке істері, лауазымдық міндеттері, еңбек шарттары мен кітапшалары талапқа сай жүргізіледі.

Кіріс-шығыс құжаттар, алқалы органдары жиындарының құжаттары талапқа сай және мемлекеттік тілде рәсімделген.

**Құрметті әріптестер !**

Алматы облыстық ұйымының Атқару комитеті мен мүшелік ұйымдары білім беру мекемелерімен бірге мемлекет Басшысының тапсырмаларын, ҚР «Педагог мәртебесі туралы» Заңын, білім сапасын арттыруға бағытталған бағдарламаларды іске асыруға әрі қарай белсенді қатысып, сала қызметкерлерінің әлеуметтік - экономикалық құқықтарын қорғау жолында аянбай жұмыс жасайды.

**«Терін төксе жеріне, жер тілеуін береді, елін сүйген еріне, ел тілеуін береді»** демекші, бағытымыз белгілі, міндеттеріміз айқын. Алдымызда қызу жұмыс күтіп тұр.

**Назарларыңызға рақмет!**